<classify> NEEMA imewashukia wastaafu 7,924 baada ya Mfuko wa Hifadhi ya Jamii kwa Watumishi wa Umma PSSSF, kutangaza kutenga Sh bilioni 738 na kuanza kuwalipa mafao yao ya mkupuo.Hivi karibuni, Mamlaka ya Usimamizi wa Sekta ya Hifadhi ya Jamii SSRA, ilitangaza wastaafu hao kulipwa mafao yao kuanzia sasa hadi ifikapo Januari mwakani.Lakini jana katika tangazo lao kwa vyombo vya habari ikiwamo gazeti hili, PSSSF ilitangaza kuwa imetenga kiasi hicho kikubwa cha fedha kulipa mafao hao ya wastaafu wa uliokuwa Mfuko wa Pensheni wa PSPF.Tumeshatenga fedha zote Sh bilioni 738 za kulipa wastaafu 7,924 wa Mfuko wa zamani wa PSPF na tumeshaanza kulipa mafao yao ya mkupuo, ilieleza tangazo hilo la PSSSF ambayo ilianza rasmi Agosti mosi, mwaka huu baada ya kuunganishwa kwa mifuko ya hifadhi ya jamii ya PSPF, LAPF, PPF na GEPF.Malipo yote yatakamilika Januari 2019, liliongeza tangazo hilo na kuongeza kuwa uhakiki wa ziada unaendelea kwa wastaafu walio na mashauri ya nidhamu, uhakiki wa vyeti, kesi za jinai na wasio na kumbukumbu kamilifu za uajiriwa pindi ukikamilika watalipwa ndani ya muda uliopangwa wa Januari 2019.Taarifa hiyo ya PSSSF iliongeza kuwa malipo yote yatafuata utaratibu wa FIFO yaani walioanza kustaafu ndio wanaonza kulipwa.Agosti mosi, mwaka huu, Mfuko wa Hifadhi ya Jamii kwa Watumishi wa Umma PSSSF, ulianza rasmi ukiwa ni utekelezaji wa Sheria Namba 2 ya 2018, ambayo pamoja na mambo mengine, iliunganisha mifuko ya pensheni minne ya PSPF, LAPF, PPF na GEPF na kuunda mfuko mmoja kwa ajili ya watumishi wa umma yaani PSSSF.Sambamba na kuanzishwa kwa PSSSF, sheria hii ilifanya marekebisho kwenye Sheria ya Shirika la Taifa la Hifadhi ya Jamii NSSF ili kuufanya mfuko huo kuwa utakaohudumia wafanyakazi wa sekta binafsi na sekta isiyo rasmi.Hatua ya kuunganisha mifuko ya pensheni ililenga kupunguza gharama za uendeshaji; kuwa na mfumo wa mifuko ya pensheni inayozingatia masharti ya ajira na kuimarisha mifuko ya pensheni ili kuiwezesha kutoa mafao zaidi kwa wanachama kama ilivyoanishwa kwenye Mkataba wa Shirika la Kazi Duniani ILO.Aidha, wiki hii, ilibainika kuwa kuanzia leo mifuko hiyo ya hifadhi ya jamii itaanza kupokea maombi kwa ajili ya malipo ya Fao la Upotevu wa Ajira, ambalo ni fao jipya lililoanzishwa baada ya kilio cha muda mrefu cha wafanyakazi kutaka kujitoa katika mifuko ya hifadhi ya jamii wanapoacha kazi.Ili kukabiliana na tatizo hilo la wanachama kujitoa katika mifuko ya hifadhi ya jamii pamoja na kukidhi mahitaji ya mfumo wa hifadhi ya jamii wa kuwa na utaratibu wa kinga ya kipato kutokana na upotevu wa ajira, SSRA ilikuja na mapendekezo ya kuanzishwa kwa Fao la Upotevu wa Ajira.Fao hili la upotevu wa ajira litatolewa kwa wafanyakazi ambao ni wanachama wa mifuko ya hifadhi ya jamii pale wanapopoteza ajira zao.Fao hili litatokana na mchango wa pensheni wa mwanachama kumwezesha kujikimu katka kipindi anachotafuta ajira nyingine.Mkuu wa Kitengo cha Mawasiliano cha SSRA, Sarah Kibonde alisema mwishoni mwa wiki kuwa, mifuko kwa sasa ipo katika hatua za mwisho za kujenga mifumo ya ndani ya ulipaji ikiwa ni pamoja na kuandaa fomu husika.  <topic>: KITAIFA 